江北莊取米到作飯香甚有感
作者：陸游
朝代：宋

paragraphs: 我昔從戎清渭側，散關嵯峨下臨賊。
鐵衣上馬蹴堅冰，有時三日不火食。
山蕎畬粟雜沙磣，黑黍黄粱如土色。
飛霜掠面寒壓指，一寸赤心惟報國。
即今歸臥稽山下，眼昏臂弱衰境逼。
新秔炊飯香出甑，風飱澗飲何曾識。
我豈農家志飽暖，閉户惟思事耕織。
征遼詔下倘可期，盾鼻猶堪試殘墨。